**Årsberetning 2019**

Venskab er et dejligt ord – men der findes mange skabe.

Trænerne siger at golf er en videnskab og derfor får vi ikke et mesterskab!

Men her i Herning har vi et værtsskab, som danner ramme om et intersseskab der udvikler venskab – som måske ender i et teselskab.

Forhåbentligt skabes der ikke for megen utroskab, som kan skabe svangerskab – se det er uklogskab.

Nej, lad os værne om vores fællesskab, troskab og ikke mindst vores venskab.

Og så til det lidt mere seriøse ;-)

Tirsdagsdameklubben har i år 105 medlemmer – en stigning på ca. 10 medlemmer. Det er så dejligt med nye medlemmer – vi byder jer hjertelig velkommen – ung som gammel – lav som høj handicapper. Det er sundt at få nyt blod i klubben – og jeg håber, at I alle har fået en god modtagelse og føler jer velkommen.

Til de almindelige tirsdagsturneringer har vi toppet med 61 spillere den 30. april og bunden nåede vi den 11. juni med blot 27 spillere som nåede at gå 18 huller før, himmelen åbnede for sluserne.

I de sidste tre år har vi haft turneringer i juli måned og alle tre år har vi haft gennemsnitlig 35 spillere de fire tirsdage i juli. Jeg synes, at det er et godt tiltag, da ikke alle holder ferie i juli måned og derfor gerne vil forsætte med golf om tirsdagen.

Vi lavede før sæsonstart en forespørgsel på hvor mange som var interesseret i en 9-huls turnering. Omkring 30 tilkendegav at det kunne være en god ide.

Al begyndelse er svær og jeg tror stadig at 9-huls turnering er en god ide. Det giver mulighed for at spille en runde golf efter en travl arbejdsdag uden at det ”koster” 5 timer fra hjemmet. Det giver også en ”blød” overgang fra Kanin – hvor mange spiller i flere år p.g.a. muligheden for 9 hullers match.

Til formandsmødet sidste torsdag var onsdagsherrerne meget interesseret i konceptet – en nytænkning, som de ville se nærmere på.

På mødet viste det sig, at Herrerne er nået lidt længere end vi i forhold til betalingsmuligheder. Jeg mener, at vi skal væk fra kontanter og udelukkende bruge MobilePay. Jeg ved, at flere ikke benytter det, men så må vi hjælpe hinanden med betaling.

Tilbage til årets gang.

Vi startede året den 26. marts med en regelopdatering. Det er altid godt, men især i år, hvor der er sket flere ændringer. Vi var mange spillere som deltog i flere regelopdateringer, i håb om at forstå det bedre. Men den bedste måde at lære det på, er nu at stå i situationen på golfbanen og med sine medspillere gennemgå reglen – så sidder den på lystavlen.

Den 2. april havde vi åbningsmatch hvor 59 spillere deltog i flot solskin og ca. 13 grader. Golfexperten var sponsor med bolde, paraplyer og caps og til nærmest flaget – ved alle månedsmatcher – vin fra EDC mæglerne. Jarl fortalte livligt om greenkeepernes arbejde – et arbejde han brænder for og vi kan se de gode resultater.

Den 7. maj var Rikki Vanggaard sponsor ved en intern veninde match med 67 deltagere Vi ville hermed forsøge at give damespillere i klubben en indblik i tirsdagsdameklubben. Også her er ”al begyndelse svær”. Mange har deres golfveninder med i tirsdagsdamer, men måske vi tager konceptet op igen næste år og flere så kan prøve at invitere en ”ikke tirsdagsdame” med til match.

Højdespringeren i antal deltagere til en match har vi altid til vores venindematch – altså den hvor også veninder fra andre klubber er velkommen. Denne match havde vi den 4. juni med 86 deltagere og Hotel Eyde var sponsor hertil. Det var også her, at vi indsamlede til Herning Krisecenter – og kunne aflevere 4.145 kr.

Årets udflugt den 18. juni gik til Himmelbjerget Golfklub. Der var god stemning i bussen om morgenen, hvor boldene blev trukket. En lille udfordring til buschaufføren med at få bussen drejet rundt i et 350 grader sving, men bilisterne var heldigvis tålmodige. Vi var 44 deltagere som spillede i super dejligt vejr på en flot bane. Forplejningen var helt i top. Morgenmaden var god, men frokosten var et buffetbord med skønne lækkerier. Her manglede ikke noget.

Komiteen servicerede i bussen på turen hjem og vi forsatte ved runddelen, hvor stemningen toppede. En god tradition, som mange ser frem til, men vi er desværre blevet anmodet om at ændre placering til næste år. Vi forstyrrer golfspillerne for meget og må ikke være omkring runddelen. Jeg tænker nu, at det er en tradition, som vi har hævd på, så den må vi lige vende med Bo igen.

Den 2. juli havde vi månedsmatch hvor vi spillede fra tee 45 – en helt ny bane åbnede sig for flere af de 51 spillere. Karma var sponsor med gavekort til Cafeen – noget alle vist kan bruge.

Louis Nielsen var sponsor for månedsmatchen den 6. august og igen i år fik alle en lille goodiebag med brillerens, gavekort med 50 procent rabat ved køb af briller indenfor 3 mdr. m.m. 64 spillede Mexican Scramble og spiste Karmas mexicanske buffet. Vi i udvalget blev klogere på at det er svært at spille med en pedrine i Mexican Scramble men vi fik heldigvis løst problemet før matchen. Da præmierne blev udleveret, var der også en klappepræmie på 1.500 kr. fra Louis Nielsen, som blev vundet af Lene Borup.

I september stod den på snorematch. Sidste år udleverede vi antal snore lig med antal slag. I år forsøgte vi at udlevere samme antal snore til alle. Intet er rigtigt eller forkert og nogle gange er det godt at få prøvet tingene af – vi kan alligevel aldrig blive enige alle sammen – og så er det godt, at det er udvalget som bestemmer ☺ Wittclinic ødslede med flotte gavekort til behandlinger på klinikken til de glade vindere og Karma diskede op med lækkert vegetarmad som blev vel modtaget.

Og nu sidder vi så her igen – endnu en sæson er gået.

Jeg vil sige mange tak til Bo, som altid er klar med en hjælpende hånd.

Tak til Karma for dejlig mad og et godt samarbejde gennem sæsonen

Jeg vil sige stort tak udvalget for et flot stykke arbejde. Opgaverne er fordelt blandt medlemmerne i udvalget og i fællesskab har vi fået det til at fungere.

Tak for ordet.

**Årets scorekort:**

Brutto:

1. præmie: Hanne Zacho 71 slag 300 kr. Eyde

2. præmie: Rita Schultz 72 slag 200 kr. Eyde

Netto:

1. præmie: Hanne Madsen 54 slag 300 kr. Eyde
2. præmie: Dorte Grønbæk 57 slag 200 kr. Eyde

**Birdie tavle: 1. præmie 200 kr. Golfexperten**

6 birdies

Rita Schultz, hul 7, 6, 7, 7, 12, 14

Inge Rønnow Sander, hul 5, 6, 9, 10, 12, 14

**Order of Merit**

Sidste års vinder: Inge Rønnow Sander 300 kr. Golfexperten

Dette års vinder: Hanne Zacho, 98 point for 10 runder ”Vandre” halskæde